**DĖL SAVIVALDYBĖS INFRASTRUKTŪROS PLĖTROS ORGANIZATORIAUS FUNKCIJŲ VYKDYMO PAVEDIMO SAVIVALDYBĖS ADMINISTRACIJAI IR SAVIVALDYBĖS INFRASTRUKTŪROS PLĖTROS ORGANIZATORIAUS VEIKLOS APRAŠO PATVIRTINIMO**

2020 m. gruodžio 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo, įsigaliojančio nuo 2021 m. sausio 1 d., 16 straipsnio 2 dalies 30 punktu, Lietuvos Respublikos savivaldybių infrastruktūros plėtros įstatymo, įsigaliojančio nuo 2021 m. sausio 1 d., 4 straipsnio 2 dalies 1 punktu, 9 straipsnio 1 ir 2 dalims Rokiškio savivaldybės taryba n u s p r e n d ž i a:

1. Skirti savivaldybės infrastruktūros plėtros organizatoriaus funkcijas įgyvendinti savivaldybės administracijai.

2. Patvirtinti Rokiškio savivaldybės infrastruktūros plėtros organizatoriaus veiklos aprašą (pridedama).

3. Šis tarybos sprendimas įsigalioja nuo 2021 m. sausio 1 d.

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

PATVIRTINTA

Rokiškio rajono savivaldybės tarybos

2020 m. gruodžio 23 d. sprendimu Nr. TS-

**ROKIŠKIO RAJONO SAVIVALDYBĖS**

**INFRASTRUKTŪROS PLĖTROS ORGANIZATORIAUS VEIKLOS APRAŠAS**

1. **BENDROSIOS NUOSTATOS**
2. Rokiškio rajono savivaldybės (toliau – Savivaldybė) infrastruktūros plėtros organizatoriaus veiklos aprašas (toliau – Aprašas) reglamentuoja Savivaldybės infrastruktūros plėtros organizatoriaus funkcijas, teises, valdymą, darbo organizavimo tvarką.
3. Savivaldybės infrastruktūros plėtros organizatoriaus (toliau – Organizatorius) funkcijas Savivaldybės tarybos sprendimu įgyvendina Savivaldybės administracija.
4. Šiame Apraše vartojamos sąvokos atitinka Lietuvos Respublikos savivaldybių infrastruktūros plėtros įstatyme (toliau – Įstatymas) apibrėžtas sąvokas, nebent Apraše yra nurodyta kitaip.
5. **Savivaldybės infrastruktūros plėtros organizatorius, Jo UŽDAVINIAI IR FUNKCIJOS**
6. Savivaldybės administracijos direktorius, arba administracijos direktoriaus pavedimu administracijos direktoriaus, pavaduotojas yra atsakingas už Organizatoriaus uždavinių ir funkcijų tinkamą vykdymą ir Organizatoriaus vidaus darbo organizavimą.
7. Organizatorius yra atskaitingas Savivaldybės tarybai.
8. Organizatoriaus uždaviniai:
	1. užtikrinti Savivaldybės reikmes atitinkančią savivaldybės infrastruktūros plėtrą;
	2. vadovaujantis Įstatymu, Lietuvos Respublikos vietos savivaldos įstatymu, Lietuvos Respublikos vyriausybės nutarimais, Savivaldybės tarybos sprendimais, mero potvarkiais, administracijos direktoriaus įsakymais bei šiuo Aprašu, įgyvendinti Organizatoriaus funkcijas bei veiklos strategiją.
9. Organizatoriaus funkcijos:
	1. rengti Savivaldybės infrastruktūros plėtros priemonių planą (toliau – Priemonių planas) ir Savivaldybės infrastruktūros plėtros rėmimo programos (toliau – Programa) lėšų panaudojimo planą; teikti juos Savivaldybės infrastruktūros plėtros rėmimo programos komisijai (toliau – Komisija) išvadai gauti; teikti juos tvirtinti Savivaldybės tarybai ir atsiskaityti Savivaldybės tarybai už jų įgyvendinimą;
	2. rengti Programos lėšų panaudojimo ataskaitą (toliau – Ataskaita); teikti ją tikrinti Savivaldybės kontrolės ir audito tarnybai; teikti ją tikrinti Komisijai išvadai gauti; teikti ją tvirtinti Savivaldybės tarybai; skelbti ją Savivaldybės interneto svetainėje;
	3. administruoti Programos lėšų surinkimą ir jų panaudojimą pagal Priemonių planą;
	4. apskaičiuoti Savivaldybės infrastruktūros plėtros įmoką pagal Lietuvos Respublikos vyriausybės patvirtiną įmokų nustatymo metodiką ir Rokiškio rajono savivaldybės tarybos sprendimu patvirtintus Savivaldybės infrastruktūros plėtros įmokos tarifus; priimti sprendimą dėl Savivaldybės infrastruktūros plėtros įmokos mokėjimo dalimis ar atleidimo nuo tokios įmokos mokėjimo;
	5. apskaičiuoti kompensacijas Savivaldybės infrastruktūros plėtros iniciatoriams už patirtas Savivaldybės infrastruktūros plėtros sutartyje nustatytas Savivaldybės infrastruktūros plėtros išlaidas ir administruoti jų išmokėjimą;
	6. rengti ir tvirtinti Savivaldybės infrastruktūros plėtros sutarties standartines sąlygas; pasirašyti Savivaldybės infrastruktūros plėtros sutartis su Savivaldybės infrastruktūros plėtros iniciatoriais (iniciatoriais); skelbti pasirašytas Savivaldybės infrastruktūros plėtros sutartis Įstatymo 8 straipsnio 6 dalyje nustatyta tvarka; pakeisti arba nutraukti Savivaldybės infrastruktūros plėtros sutartis Įstatymo 8 straipsnio 7–11 dalyse nustatyta tvarka;
	7. inicijuoti Savivaldybės tarybos sprendimo dėl Savivaldybės infrastruktūros pripažinimo prioritetine projekto rengimo procedūras;
	8. Savivaldybės tarybos sprendimu Organizatoriui gali būti priskirtos vykdyti kitos su Savivaldybės infrastruktūros plėtra ir jos įgyvendinimu susijusios funkcijos.
10. Už Įstatymo ir šio Aprašo 6 ir 7 punktuose nurodytų uždavinių ir funkcijų tinkamą įvykdymą atsakingas Savivaldybės administracijos direktorius arba administracijos direktoriaus pavedimu Organizatoriaus uždavinius ir funkcijas įgyvendinantis administracijos direktoriaus pavaduotojas.
11. **SAVIVALDYBĖS** **INFRASTRUKTŪROS PLĖTROS ORGANIZATORIAUS VIDAUS VEIKLOS ORGANIZAVIMAS, FUNKCIJŲ PASISKIRSTYMAS IR VALDYMAS**
12. Organizatoriaus darbas organizuojamas pagal Savivaldybės tarybos tvirtinamus Savivaldybės infrastruktūros plėtros organizatoriaus veiklos prioritetus, planavimo organizatoriaus metinius veiklos planus, Savivaldybės ir (ar) vietovės lygmens teritorijų planavimo dokumentus.
13. Organizatoriaus funkcijų įgyvendinimui vadovauja Savivaldybės administracijos direktorius arba jo pavedimu administracijos direktoriaus pavaduotojas.
14. Savivaldybės administracijos direktorius Organizatoriaus funkcijas, kurios nėra išimtinai priskirtos Savivaldybės administracijos direktoriaus kompetencijai, deleguoja Savivaldybės administracijos struktūriniams padaliniams (skyriams).
15. Organizatoriaus funkcijos Savivaldybės administracijos struktūriniams padaliniams (skyriams) deleguojamos taip:
	1. Savivaldybės administracijos Architektūros ir paveldosaugos skyrius yra atsakingas už šio Aprašo 7.1 ir 7.2 punktuose nurodytų Organizatoriaus funkcijų įgyvendinimą, išskyrus Priemonių plano ir (ar) Programos lėšų panaudojimo plano ir (ar) Ataskaitos teikimą Savivaldybės tarybai už kurių įgyvendinimą atsakingas Savivaldybės administracijos direktorius arba jo pavedimu administracijos direktoriaus pavaduotojas;
	2. Savivaldybės administracijos Architektūros ir paveldosaugos skyrius yra atsakingas už šio Aprašo 7.3 punkte nurodytų funkcijų įgyvendinimą;
	3. Savivaldybės administracijos Architektūros ir paveldosaugos skyrius yra atsakingas už šio Aprašo 7.4 ir 7.5 punktuose nurodytų funkcijų įgyvendinimą;
	4. Savivaldybės administracijos Architektūros ir paveldosaugos skyrius yra atsakingas už šio Aprašo 7.6 punkte nurodytų funkcijų įgyvendinimą, išskyrus Savivaldybės infrastruktūros plėtros sutarties standartinių sąlygų tvirtinimą, Savivaldybės infrastruktūros plėtros sutarčių su Savivaldybės infrastruktūros plėtros iniciatoriais pasirašymą, jų keitimą ar nutraukimą už kurių įgyvendinimą atsakingas Savivaldybės administracijos direktorius arba jo pavedimu administracijos direktoriaus pavaduotojas;
	5. Savivaldybės administracijos Architektūros ir paveldosaugos skyrius yra atsakingas už šio Aprašo 7.7 punkte nurodytų funkcijų įgyvendinimą.
16. Detalesnis Organizatoriaus funkcijų pasiskirstymas tarp Savivaldybės struktūrinių padalinių (skyrių) ir jų tarnautojų ir (ar) darbuotojų pagal Aprašo 12 punktą apibrėžiamas atitinkamo Savivaldybės struktūrinio padalinio (skyriaus) nuostatuose ir (ar) tarnautojo ar darbuotojo pareiginiuose nuostatuose.
17. Savivaldybės administracijos direktorius, arba jo pavedimu administracijos direktoriaus pavaduotojas, Savivaldybės administracijos struktūrinių padalinių (skyrių) vedėjai, kuriems šiuo Aprašu deleguotos Organizatoriaus funkcijos:
	1. laiku planuoja ir organizuoja tinkamą funkcijų atlikimą, kontroliuoja pavestų užduočių ir funkcijų vykdymą;
	2. skiria pavedimus pavaduotojams ir (ar) darbuotojams Organizatoriaus funkcijoms įgyvendinti;
	3. atstovauja Organizatorių kituose Savivaldybės administracijos struktūriniuose padaliniuose (skyriuose), santykiuose su Savivaldybės infrastruktūros plėtros iniciatoriais, Savivaldybės infrastruktūros valdytojais, kitomis institucijomis, įstaigomis ir organizacijomis, kurie susiję su Organizatoriaus funkcijų tinkamu įgyvendinimu.
18. Savivaldybės administracijos struktūrinių padalinių (skyrių) vedėjai už jiems deleguotų Organizatoriaus funkcijų vykdymą yra atskaitingi Savivaldybės administracijos direktoriui.
19. **SAVIVALDYBĖS INFRASTRUKTŪROS PLĖTROS ORGANIZATORIAUS TEISĖS**
20. Organizatorius, įskaitant atskirus Savivaldybės administracijos struktūrinius padalinius (skyrius), kuriems šio Aprašo nustatyta tvarka deleguotos Organizatoriaus funkcijos, vykdydamas jam pavestas funkcijas, turi teisę:
	1. gauti iš visų Savivaldybės administracijos struktūrinių padalinių (skyrių), administracijos filialų (seniūnijų), Savivaldybės tarnautojų ir darbuotojų, Savivaldybės įmonių, biudžetinių įstaigų ir viešųjų įstaigų, kurių steigėja yra Savivaldybė, kitų juridinių asmenų, patikėjimo ar nuosavybės teise valdančių ir naudojančių Savivaldybės infrastruktūrą, informaciją, reikalingą Organizatoriaus kompetencijai priskirtiems klausimams nagrinėti ir spręsti;
	2. gauti iš Savivaldybės infrastruktūros plėtros iniciatorių, informaciją, reikalingą Organizatoriaus kompetencijai priskirtiems klausimams nagrinėti ir spręsti;
	3. gauti iš Savivaldybės administracijos struktūrinių padalinių (skyrių), Savivaldybės infrastruktūros valdytojų išvadas dėl rengiamų dokumentų bei pasitelkti jų atstovus jiems rengti;
	4. teikti Savivaldybės administracijai pasiūlymus Organizatoriaus kompetencijos klausimais;
	5. atstovauti Organizatorių komisijose, darbo grupėse, projektų įgyvendinimo ar priežiūros grupėse, rengti pasitarimus svarbiausiems klausimams svarstyti;
	6. kviesti įstaigų, įmonių ir organizacijų atstovus, savivaldybės infrastruktūros plėtros iniciatorius nagrinėjant ir sprendžiant Organizatoriaus kompetencijai priskirtus klausimus;
	7. naudotis kitomis teisės aktuose numatytomis teisėmis.
21. Organizatorius taip pat turi visas teises, kurios jam pagal kompetenciją suteikiamos Įstatymo ir jo įgyvendinančiųjų teisės aktų pagrindu.
22. **BAIGIAMOSIOS NUOSTATOS**
23. Aprašas gali būti keičiamas ir (ar) papildomas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS PROJEKTO ,,DĖL SAVIVALDYBĖS INFRASTRUKTŪROS PLĖTROS ORGANIZATORIAUS FUNKCIJŲ VYKDYMO PAVEDIMO SAVIVALDYBĖS ADMINISTRACIJAI IR SAVIVALDYBĖS INFRASTRUKTŪROS PLĖTROS ORGANIZATORIAUS VEIKLOS APRAŠO PATVIRTINIMO“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Nuo 2020-01-01 įsigaliojančio Lietuvos Respublikos savivaldybių infrastruktūros plėtros įstatymas 4 straipsnio 2 dalies 1 punktas numato, kad savivaldybės taryba skiria savivaldybės infrastruktūros plėtros organizatorių. Paskyrus savivaldybės infrastruktūros plėtros organizatorių, būtina sureguliuoti ir administracijos vidinį darbo organizavimą įgyvendinant organizatoriaus funkcijas, todėl kartu su savivaldybės infrastruktūros plėtros organizatoriaus skyrimu tvirtinamas ir jo veiklos aprašas.

**Šiuo metu esantis teisinis reglamentavimas.**

Šiuo metu teisinio reguliavimo nėra.

**Sprendimo projekto esmė.**

Nuo 2021-01-01 įsigaliojančio Lietuvos Respublikos savivaldybių infrastruktūros plėtros įstatymo 9 straipsnio 1 dalyje nustatyta, kad tuo atveju, jeigu savivaldybės taryba nėra įsteigusi ir (ar) paskyrusi viešojo juridinio asmens, organizuojančio ir šiame įstatyme nustatytais atvejais įgyvendinančio savivaldybės infrastruktūros plėtrą, savivaldybės infrastruktūros plėtros organizatoriaus funkcijas atlieka savivaldybės administracija. To paties įstatymo 4 straipsnio 2 dalies 1 punkte nustatyta, kad savivaldybės taryba turi skirti savivaldybės infrastruktūros plėtros organizatorių.

**Galimos pasekmės, priėmus siūlomą tarybos sprendimo projektą:**

**teigiamos** – priimtas sprendimas prisidės prie Lietuvos Respublikos savivaldybių infrastruktūros plėtros įstatymo įgyvendinimo;

**neigiamos** – nenumatoma.

**Finansavimo šaltiniai ir lėšų poreikis**. Šio sprendimo įgyvendinimui finansavimas nereikalingas.

**Kokia sprendimo nauda Rokiškio rajono gyventojams.**

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Architektūros ir paveldosaugos skyriaus vedėjas Raimondas Simanavičius